R. Madej, poslanec: (2007-02-08):
V súlade so zákonom č. 461/2003 Z. z. o sociálnom poistení v znení zákona č. 677/2006 Z. z. do zvolenia všetkých členov Dozornej rady podľa zákona účinného od 1. januára 2007 vykonáva Dozorná rada, ktorej členovia boli zvolení podľa zákona účinného do 31. decembra 2006, svoju činnosť podľa zákona účinného do 31. decembra 2006. Predseda Národnej rady Slovenskej republiky požiadal listom zo dňa 19. decembra 2006 prezidenta Konfederácie odborových zväzov Slovenskej republiky, prezidenta Asociácie zamestnávateľských zväzov a združení Slovenskej republiky, prezidenta Republikovej únie zamestnávateľov, predsedu Jednoty dôchodcov na Slovensku, predsedníčku Slovenského zväzu telesne postihnutých, prezidenta Slovenskej humanitnej rady, predsedu Národnej rady občanov so zdravotným postihnutím v Slovenskej republike, prezidenta Asociácie organizácií zdravotne postihnutých občanov v súlade s § 123 ods. 3 a ods. 4 zákona č. 461/2003 Z. z. o sociálnom poistení v znení zákona č. 677/2006 Z. z. o predloženie návrhov na voľbu členov Dozornej rady Sociálnej poisťovne v termíne do 15. januára 2007. Návrhy na voľbu zástupcov navrhnutých vládou Slovenskej republiky do Dozornej rady Sociálnej poisťovne predložila Národnej rade Slovenskej republiky vláda Slovenskej republiky pod číslom tlače 170 a dodatkom k parlamentnej tlači 170. Návrhy na voľbu Mariána Lacku, Magdalény Mellenovej, Jany Slávikovej zástupcov navrhnutých reprezentatívnymi združeniami odborových zväzov do Dozornej rady Sociálnej poisťovne predložil Miroslav Gazdík, prezident Konfederácie odborových zväzov Slovenskej republiky. Návrhy na voľbu Františka Bruckmayera, Pavla Brnku, Petra Masára zástupcov navrhnutých reprezentatívnymi združeniami zamestnávateľov do Dozornej rady Sociálnej poisťovne predložil Tomáš Malatinský, prezident Asociácie zamestnávateľských zväzov a združení Slovenskej republiky. Návrhy na voľbu Juraja Borgulu, Ludvika Posoldu, Ľudovíta Pausa do Dozornej rady Sociálnej poisťovne predložil Slavomír Hatina, viceprezident Republikovej únie zamestnávateľov. Návrh na voľbu Kamila Vajnorského zástupcu navrhnutého Záujmovými združeniami občanov reprezentujúcimi poberateľov dôchodkových dávok do Dozornej rady Sociálnej poisťovne predložila Jednota dôchodcov na Slovensku. Návrh na voľbu Ivana Sýkoru zástupcu navrhnutého Záujmovými združeniami občanov reprezentujúcimi poberateľov dôchodkových dávok do Dozornej rady Sociálnej poisťovne predložila Slovenská humanitná rada. Návrh na voľbu Moniky Vráblovej zástupkyne navrhnutej Záujmovými združeniami občanov reprezentujúcimi poberateľov dôchodkových dávok predložil Slovenský zväz telesne postihnutých a Národná rada občanov so zdravotným postihnutím. Predseda Národnej rady Slovenskej republiky rozhodnutím č. 176 z 12. januára 2007 pridelil návrh na voľbu zástupcov navrhnutých vládou Slovenskej republiky do Dozornej rady Sociálnej poisťovne a dodatok k parlamentnej tlači 170 na prerokovanie Výboru Národnej rady Slovenskej republiky pre sociálne veci a bývanie. Návrh na voľbu zástupcov navrhnutých reprezentatívnymi združeniami odborových zväzov, zástupcov navrhnutých reprezentatívnymi združeniami zamestnávateľov a zástupcu navrhnutého Záujmovými združeniami občanov reprezentujúcimi poberateľov dôchodkových dávok do Dozornej rady Sociálnej poisťovne predkladá Národnej rade Slovenskej republiky Výbor Národnej rady Slovenskej republiky pre sociálne veci a bývanie, do ktorého pôsobnosti Sociálna poisťovňa patrí. Výbor Národnej rady Slovenskej republiky pre sociálne veci a bývanie prerokoval predložené návrhy na voľbu členov Dozornej rady Sociálnej poisťovne spoločne a konštatoval, že predložené návrhy boli predložené v súlade so zákonom č. 461/2003 Z. z. o sociálnom poistení v znení zákona č. 677/2006 Z. z. a okrem návrhu Ludvika Posoldu a Juraja Borgulu spĺňajú podmienky stanovené v § 123 ods. 5 zákona č. 461/2003 Z. z. o sociálnom poistení v znení zákona č. 677/2006 Z. z. Návrhy Ludvika Posoldu a Juraja Borgulu nespĺňajú zákonom stanovenú podmienku uvedenú v § 123 ods. 5 zákona č. 461/2003     Z. z. o sociálnom poistení v znení zákona č. 677/2006 Z. z., a to skončené vysokoškolské vzdelanie druhého stupňa právnického, ekonomického alebo matematického zamerania. Z uvedeného dôvodu výbor nepredkladá Národnej rade Slovenskej republiky Ludvika Posoldu a Juraja Borgulu ako kandidátov na voľbu za členov do Dozornej rady Sociálnej poisťovne. Výbor konštatoval, že bezúhonnosť navrhnutých zástupcov je preukázaná výpisom z registra trestov a súhlas navrhnutých zástupcov s voľbou do Dozornej rady Sociálnej poisťovne je preukázaný čestným vyhlásením. Uznesením č. 42 z 26. januára 2007 výbor súhlasil s predloženými návrhmi na voľbu zástupcov navrhnutých vládou Slovenskej republiky do Dozornej rady Sociálnej poisťovne a s návrhmi na voľbu zástupcov navrhnutých reprezentatívnymi združeniami odborových zväzov, návrhmi reprezentatívnych združení zamestnávateľov a návrhmi na voľbu zástupcov navrhnutých Záujmovými združeniami občanov reprezentujúcich poberateľov dôchodkových dávok do Dozornej rady Sociálnej poisťovne. Výbor uznesením č. 42 odporúča Národnej rade Slovenskej republiky podľa § 123 ods. 3 a ods. 4 zákona č. 461/2003 Z. z. o sociálnom poistení v znení zákona č. 677/2006 Z. z. v znení neskorších predpisov a najmä zákona č. 677/2006 Z. z. zvoliť za členov Dozornej rady Sociálnej poisťovne: a) zástupcov navrhnutých vládou Slovenskej republiky: 1. Petra Siku, 2. Františka Palka, 3. Marka Lendackého; b) zástupcov navrhnutých reprezentatívnymi združeniami odborových zväzov: 1. Magdalénu Mellenovú, 2. Mariána Lacku, 3. Janu Slávikovú; c) troch zástupcov navrhnutých reprezentatívnymi združeniami zamestnávateľov zo 4 predložených návrhov: Františka Bruckmayera, Pavla Brnku, Petra Masára, Ľudovíta Pausa; d) jedného zástupcu navrhnutého Záujmovými združeniami občanov reprezentujúcimi poberateľov dôchodkových dávok z 3 predložených návrhov: Kamila Vajnorského, Ivana Sýkoru a Moniky Vráblovej. Jedenástym členom Dozornej rady Sociálnej poisťovne a predsedom Dozornej rady Sociálnej poisťovne je zo zákona minister práce, sociálnych vecí a rodiny Slovenskej republiky. Výbor Národnej rady Slovenskej republiky pre sociálne veci a bývanie odporúča Národnej rade Slovenskej republiky, aby voľba členov Dozornej rady Sociálnej poisťovne sa konala verejným hlasovaním, a to: 1. spoločne o zástupcoch navrhnutých vládou Slovenskej republiky, 2. spoločne o zástupcoch navrhnutých reprezentatívnymi Združeniami odborových zväzov, 3. osobitne o každom zástupcovi navrhnutom reprezentatívnymi Združeniami zamestnávateľov s tým, že za člena Dozornej rady Sociálnej poisťovne budú zvolení zástupcovia, ktorí získajú nadpolovičnú väčšinu hlasov prítomných poslancov s najvyšším počtom hlasov, 4. osobitne o každom zástupcovi navrhnutom Záujmovými združeniami občanov reprezentujúcimi poberateľov dôchodkových dávok s tým, že za člena Dozornej rady Sociálnej poisťovne bude zvolený ten zástupca, ktorý získa nadpolovičnú väčšinu hlasov prítomných poslancov s najvyšším počtom hlasov. Národná rada Slovenskej republiky v súlade s § 123 ods. 3 a ods. 4 zákona o sociálnom poistení volí do Dozornej rady Sociálnej poisťovne: 3 zástupcov navrhnutých vládou Slovenskej republiky, 3 zástupcov navrhnutých reprezentatívnymi Združeniami odborových zväzov, 3 zástupcov navrhnutých reprezentatívnymi Združeniami zamestnávateľov a 1 zástupcu navrhnutého Záujmovými združeniami občanov reprezentujúcimi poberateľov dôchodkových dávok. V prípade nezvolenia zákonom stanoveného počtu členov Dozornej rady Sociálnej poisťovne vykoná sa nová voľba a v prípade rovnakého počtu získaných hlasov sa voľba opakuje. Správa Výboru Národnej rady Slovenskej republiky pre sociálne veci a bývanie o výsledku prerokovania návrhu na voľbu zástupcov navrhnutých vládou Slovenskej republiky do Dozornej rady Sociálnej poisťovne a návrhu na voľbu zástupcov navrhnutých reprezentatívnymi Združeniami odborových zväzov, zástupcov navrhnutých reprezentatívnymi Združeniami zamestnávateľov a zástupcu navrhnutého Záujmovými združeniami občanov reprezentujúcimi poberateľov dôchodkových dávok do Dozornej rady Sociálnej poisťovne, tlač 171, bola schválená uznesením výboru pre sociálne veci a bývanie pod č. 42 z 26. januára 2007. Pán predsedajúci, prosím, otvorte k tomuto bodu rozpravu.